Tshekiso  o inaakantse le bodiragatsi
Mme Botho Tshekiso o ne a inaakanya le setlhopha sa bodiragatsi sa Madiba e le tsela ya go batla go tsaya loeto lwa sekole. Seo se feletse se dira gore a nne le lorato le legolo thata mo go tsa bodiragatsi. Monana yo o gagabelang dingwaga tse di masome a mararo, a re lorato lwa gagwe mo bodiragatsing lo mo gwetlhile go tsaya talente ya gagwe ka tlhoafalo, a bolela fa go sena sepe se se ka lekanang le kagiso e a nnang le yone fa a tlhagisa molaetsa go babogedi a le mo seraleng sa bodiragatsi. A re mo loetong lwa gagwe lwa go diragatsa, o simolotse a inaakanya le setlhopha se se bidiwang Word of Power ka 2009 mme setlhopha se, se ne se diragatsa mo metseng mme sa felela se tsenelela dikgaisanyo tsa malatsi a gaTautona. ‘Ke ne ka kopana le Rre Ambrose Baipidi ka 2011 yo e leng gore botlhatlheledi jwa gagwe bo feletse bo dira gore ke tlhagelele mo ditshwantshong tsa motshikhinyego.’ Monana yo wa Shoshong o tlhalositse fa a tlhageletse lantlha mo setshwantshong sa motshikhinyego ka 2016 a dira ipapatso ya lekgotla le le tsamaisang ditlhopho. A re e rile morago ga seo a lemoga fa a tshwanetse go ititaya ka thupa mme a feletsa e le mongwe wa batsaya karolo mo setshwantshong sa motshikhinyego se se neng se bidiwa Bonweenwee ka 2017. Mo nakong ya gompieno o tlhagelela mo setshwantshong se se bidiwang Pillars mo telebisheneng ya Botswana ya banana. O boletse fa go diragatsa go mo tseela nako e ntsi ka jaana dinako tse dingwe le jwa dintshi a sa bo bone. ‘Nako nngwe le nngwe fa ke ipona mo setshwantshong sa motshikhinyego ke a kgothala, ke monyetla o o senang tlhwatlhwa mo botshelong jwa me.’ Mme Tshekiso o ithutetse go tsamaisa kgwebo kwa Botswana Accountancy College mme ka nako eno o mo lenaneong la go ithuta a tshwere ka diatla kwa ofising ya ga Tautona. A re dinako tse dingwe o na le go inyatsa, segolo bogolo fa a sa amogelwe mo go dingwe tsa ditiro tse a itekang lesego mo go tsone. O boletse fa a ikgomotsa ka go re ga a kake a amogelwa gongwe le gongwe, ka jalo a tswelele le go iteka lesego. Monana yo o gakolotse banana ba ba batlang go ipona ba diragatsa gore ba nne le lorato gonne ba tlhoka bopelotelele go kgona ditoro tsa bone. A re go tsaya nako gore dilo tse dintle di diragale mo bodiragatsing jwa Botswana. O lebogile goromente go bo a abela badiragatsi madi ka se se ka thusa go kabakanya itsholelo le go tlhamela banana ditiro. O kopile dikompone tse di ikemetseng go thusa badiragatsi le go leboga batsaya karolo go bo ba sa ipone tsapa go lwela seemo se se botoka sa bodiragatsi. BOKHUTLO